Høstgudstjeneste og høstgilde:

Fredag d. 24.09 er der høstgudstjeneste i Flade kirke med efterfølgende fællesspisning i Flade forsamlingshus. Efter spisningen underholder ”Peter Spillemand” fra Salling. Peter har før besøgt Flade med sin guitar og sine musikalske fortællinger om Jeppe Aakjær. Men denne gang kommer han sammen med Barbara Tholozan, der spiller violin og til hverdag underviser på Højskolen Mors. De to har forberedt en festlig aften med musik og sang, folkedans og sanglege på bedste ”høstgildevis.”

Arrangementet koster 100 kr. for voksne. Børn under 16 er gratis. Alle er hjertelig velkommen men tilmelding er nødvendig til Magda på 51747054 (træffes efter kl. 16.00) senest d. 21. september.

Klokkeindvielse og sangforedrag:

Torsdag d. 30. september kl. 19.00 er der indvielse af den nye klokke i Flade kirke. Indvielsen fejres med kransekage og vin, og så er der sangforedrag med Christian Dyrst, der tager os med på ”Strejftog i højskolesangbogen.” Christian Dyrst er som komponist bidragsyder til sange i både Højskole- og Kirkesangbogen. Han er desuden rutineret udi sangforedrag, hvor han er kendt for at ”guide rundt i den danske sangskat med lune og vid.” Arrangementet er gratis og alle er hjertelig velkommen. Der kræves ingen tilmelding.